HERØY ROTARY 

Medlemsmøte 9.desember 2024

Vi var nitten medlemar som møtte opp på medlemsmøtet denne måndagen. Presidenten ønskte spesielt velkomen dagens hovedgjest, Vinjar Vikanes. Men først var det song og no kunne vi synge «No tennes tusen julelys» sidan vi nærma oss jul.

Så var det Vinjar sin tur, han fortalde si livshistorie. Han er fødd i Ulsteinvik, er 66 år gamal og heldt på å døy i transplantasjonskø for 9 år sidan. Han kjem frå ei familie med mykje hjerteproblem, både broren og onkelen døydde unge av hjertesvikt. Vinjar var veldig aktiv i fleire idrettar i sin barndom og oppvekst, ma fotball. Etter to kollapsar på fotballbana viste det seg at han hadde såkalla veksande hjerte, han slo av på tempoet men var framleis aktiv. I 2006 fekk han hjerneslag, så var det svulst på hypofysen og fleire tilfeller av hjerteflimmer som meldte seg. Det vart mange turar med ambulansehelikopter pga livstruande tilfeller og i denne perioden døydde også faren av hjertesvikt. Under ei reise fekk han hjertestans og hamna på Rikshospitalet og der fann dei ut at han kvalifiserte for transplantasjonslista. Han vart raskt dårlegare og fekk sett inn såkalla kunstig hjerte. I 2015, på veg til ein kontroll på Rikshospitalet, fekk han beskjed om å melde seg direkte på sengepost og gjere seg klar for å skifte hjerte. Transplantasjonen gjekk bra men det har vore ei lang reise etterpå med mange komplikasjoner. Vinjar må bruke mykje medisin ma immundempande for at hjertet ikkje skal støte frå kroppen. Dette fører igjen til at han har lett for å få infeksjonar og ofte med påfølgande sjukehusopphald. Men alt i alt er han takknemleg for livet, for den gode behandlinga på Volda sjukehus og Rikshospitalet og ikkje minst for dei pårørande til donoren. Vinjar oppfordra oss alle til registrere oss som donorer og snakke med våre pårørande om det. Det kom mange spørsmål og innspel frå salen etter foredraget.

Mange av oss fekk lære mykje nytt denne kvelden, rørande og interessant var det!

Ref OlaugA